# Λειψία

| Λειψία |
| --- |
|  |  |
| Βασικές πληροφορίες |
| Χώρα: | Γερμανία |
| Δήμαρχος: | Μπούρκχαρντ Γιουνγκ |
| Πληθυσμός: | 619.879 |
| Υψόμετρο: | 110 και 116 |
| Τηλ. κωδικός: | 0341 |
| Ταχ. κώδικας: | 04003, 04357, 04275, 04155, 04157, 04109, 04105, 04229, 04317, 04159 και 04177 |
| Πιν. κυκλοφορίας: | L |
| Ιστότοπος | Επίσημος ιστότοπος |
|  |
| Όρια ευρύτερης διοικητικής οντότητας |
|  |
|  Σχετικά πολυμέσα |
| δεδομένα () |

Η παλαιά πόλη της Λειψίας.
Η **Λειψία** (γερμανικά: *Leipzig*‎‎, προφέρεται: [ˈlaɪ̯pt͡sɪç], *Λάιπτσιχ*) είναι η μεγαλύτερη πόλη του ομόσπονδου κράτους της Σαξονίας στη Γερμανία, γνωστή και για την ομώνυμη Μάχη της Λειψίας. Το όνομα προέρχεται από τη σλάβικη λέξη Λιπσκ (Lipsk, οικισμός με φλαμουριές). Ο πληθυσμός της Λειψίας, που ανερχόταν σε περίπου 750.000 πριν τον Β΄ Παγκόσμιο Πόλεμο, σήμερα έχει ελαττωθεί σε 611.850 κατοίκους (31-12-2024) καθιστώντας τη Λειψία την όγδοη μεγαλύτερη πόλη της Γερμανίας.

## Ιστορικά στοιχεία

Η πρώτη αναφορά για τη Λειψία είναι του 1015, στο χρονικό του Τίτμαρ του Μέρζεμπουργκ ως urbs Libzi (Chronikon VII, 25). Το 1165 ο Όθων Β΄ ο πλούσιος της παραχώρησε προνόμια πόλης. Το 1409 ιδρύθηκε στην πόλη Πανεπιστήμιο.

Από το 1839, η σύνδεση της Λειψίας με σιδηρόδρομο, έδωσε ώθηση στην οικονομία και την κατέστησε σημαντικό συγκοινωνιακό κόμβο της κεντρικής Ευρώπης. Τα χρόνια πριν και κατά τη διάρκεια του Β΄ Παγκοσμίου Πολέμου είδαν τον κατατρεγμό της τοπικής ακμάζουσα εβραϊκής κοινότητας. Μετά το τέλος του Β΄ Παγκοσμίου Πολέμου η πόλη αποτέλεσε μέρος της Ανατολικής Γερμανίας. Παράλληλα, ο πληθυσμός της πόλης, ο οποίος ξεπερνούσε τους 700.000 κατοίκους στις παραμονές του Β' Παγκοσμίου Πολέμου, υποχώρησε σταδιακά από τις 620.000 το 1955, λόγω και της μαζικής μετανάστευσης προς τη Δυτική Γερμανία, και δεν ξεπερνούσε τις 470.000 το 1995. Κατά την περίοδο της Ανατολικής Γερμανίας, η Λειψία ήταν μια από τις κυριότερες πόλεις της χώρας. Με την επανένωση της Γερμανίας το 1990 η τοπική οικονομία κατέρρευσε, αλλά από το 2000 και μετά παρατηρείται μια σημαντική τοπική οικονομική αναζωογόνηση και ο πληθυσμός έχει αυξηθεί στους 520.000 κατοίκους περίπου, ενώ υπάρχει και ένα σημαντικό κύμα μετανάστευσης.

## Εκπαίδευση

Το Πανεπιστήμιο της Λειψίας (έτος ιδρύσεως: 1409), είναι ένα από τα παλαιότερα πανεπιστήμια της Ευρώπης. Ο νομπελίστας Βέρνερ Χάιζενμπεργκ εργάστηκε εδώ ως καθηγητής φυσικής (από το 1927 έως το 1942), όπως και οι επίσης νομπελίστες Γκούσταφ Χερτς (*Gustav Ludwig Hertz* - φυσική), Βίλχελμ Όστβαλντ (*Wilhelm Ostwald* - χημεία) και Τέοντορ Μόμσεν (*Theodor Mommsen* - λογοτεχνία). Άλλοι διάσημοι καθηγητές του Πανεπιστημίου ήταν ο μεταλλειολόγος Γκεόργκιους Αγκρίκολα (Georgius Agricola), ο συγγραφέας Γκότχολντ Εφραίμ Λέσσινγκ (Gotthold Ephraim Lessing), ο φιλόσοφος Ερνστ Μπλοχ (Ernst Bloch), ο εκκεντρικός ιδρυτής της ψυχοφυσικής Γκούσταφ Τέοντορ Φέχνερ, και ο ψυχολόγος Βίλχελμ Βουντ (Wilhelm Wundt). Γνωστοί φοιτητές ήταν οι συγγραφείς Γιόχαν Βόλφγκανγκ Γκαίτε και Έριχ Κέστνερ (Erich Kästner), οι φιλόσοφοι Γκότφριντ Βίλχελμ Λάιμπνιτς (*Gottfried Leibniz*) και Φρειδερίκος Νίτσε, ο πολιτικός Καρλ Λίμπκνεχτ, καθώς και ο συνθέτης Ρίχαρντ Βάγκνερ.

## Αθλητισμός

Στις 28 Ιανουαρίου 1900 ιδρύθηκε στην Karlstrasse 10, στο εστιατόριο "Zum Mariengarten" η ποδοσφαιρική ομοσπονδία της Γερμανίας. Η τοπική ομάδα ΦφΜ Λειψία αναδείχτηκε πρώτη πρωταθλήτρια Γερμανίας.
Το 2006 η Λειψία φιλοξένησε αγώνες του Παγκοσμίου Κυπέλλου Ποδοσφαίρου στο νέο Τσεντράλσταντιον (Zentralstadion).

Η ποδοσφαιρική ομάδα ΡΜ Λειψίας ιδρύθηκε τον Μάιο του 2009, και από τη σεζόν 2016-17 αγωνίζεται στην Bundesliga όπου κατέκτησε τη 2η θέση την ίδια σεζόν. Έτσι η ομάδα έκανε το ντεμπούτο της στο UEFA Champions League το 2017 και έφτασε στα ημιτελικά της διοργάνωσης το 2020.

## Ελληνικό στοιχείο

Από τους παλαιούς καιρούς η Λειψία είχε μεγάλη ελληνική κοινότητα. Έπαιξε καθοριστικό ρόλο στη διάδοση της ελληνικής γλώσσας και λογοτεχνίας ως πανεπιστημιούπολη και πόλη του βιβλίου. Μετά τον ελληνικό εμφύλιο πολλοί πολιτικοί πρόσφυγες βρήκαν στη Λειψία τη δεύτερη πατρίδα τους. Από το 1990 η δράση των Ελλήνων στην πόλη έγινε ακόμη πιο πολυσχιδής και επεκτάθηκε κυρίως στους τομείς του εμπορίου και της μαζικής εστίασης.

## Αδελφοποιήσεις

Αδελφοποιήσεις υπάρχουν με τις ακόλουθες πόλεις:

|  |
| --- |
| * Αντίς Αμπέμπα, Αιθιοπία, από το 2004
* Μπέρμιγχαμ, Ηνωμένο Βασίλειο, από το 1992
* Μπολόνια, Ιταλία, από το 1962 ανανέωση: 1997
* Μπρνο, Τσεχία, από το 1973 ανανέωση: 1999
* Φραγκφούρτη, Γερμανία, από το 1990
* Αννόβερο, Γερμανία, από το 1987
* Χιούστον, ΗΠΑ, από το 1993
* Κίεβο, Ουκρανία από το 1962 ανανέωση: 1992
* Κρακοβία, Πολωνία από το 1973 ανανέωση: 1995
* Λυών, Γαλλία, από το 1981
* Ναντζίνγκ, Κίνα, από το 1988
* Θεσσαλονίκη, Ελλάδα, από το 1984
* Τράβνικ, Βοσνία και Ερζεγοβίνη, από το 2003
* Πέρνικ, Βουλγαρία, από το 2004
 |

## Δείτε επίσης

* Δρέσδη
* Εθνική Βιβλιοθήκη της Γερμανίας

## Παραπομπές

## Εξωτερικοί σύνδεσμοι

* Επίσημη ιστοσελίδα της Λειψίας Αρχειοθετήθηκε 2007-02-02 στο Wayback Machine.
* «μικρό Παρίσι» του Γκαίτε, ΒΗΜΑ-online
* ελληνικό σπίτι στη Λειψία (Griechenhaus)
* Το ελληνικό βιβλίο από τη Λειψία